text: Fald ikke for fristelsen: Fusk med buskort koster på straffeattesten
  09 maj 2016 kl. 07.58
  Det koster dyrt på straffeattesten for en 16-årig pige, der svindlede med buskort og blev afsløret i bussen.
  Det koster en 16-årig pige 30 dages betinget fængsel, at hun faldt for fristelsen til at fuske med et buskort.
  Det blev konsekvensen, da hun fik sin dom ved  Retten i Kolding. Fængselsstraffen blev gjort betinget mod, at den unge pige skal følge en række anvisninger fra de sociale myndigheder.
  - Den 16-årige pige fremviste den 25. oktober 2015 et buskort i buslinje 1 i Kolding, hvor hun havde indsat sit eget stamkortnummer hen over et værdikort, der tilhørte en anden. Buschaufføren var dog vågen og opdagede, at der var svindlet med kortet, fortæller anklageren i sagen Pernille M.A. Moesborg i en pressemeddelelse fra Sydøstjyllands Politi.
  Den 16-årige forklarede i retten, at hendes eget værdikort var udløbet, og da hun havde fundet et værdikort på vejen, satte hun sine egne oplysninger på værdikortet, så det så ud som om, det hørte til hendes buskort.
  Ud over den betingede fængselsstraf blev buskortet konfiskeret. Den 16-årige modtog dommen.
  